Rossiyada terrorizmni targ'ib qilgan o'zbekistonlik erkak qo'lga olindi

Rossiyaning Kurgan shahrida huquq-tartibot idoralari O'zbekistonda tug'ilgan fuqaroni terrorizmni targ'ib qilgani uchun Rossiya fuqaroligidan mahrum qildi. Bu haqda “TASS” xabar berdi.
Ma'lum qilinishicha, erkak radikal mafkura tarafdori bo'lib, “VKontakte” ijtimoiy tarmog'ida Rossiyada taqiqlangan tashkilotlar faoliyatida ishtirok etishga chaqiruvchi video va audiolarni joylashtirgan.
“O'zbekiston Respublikasi fuqarosi 2017 yilda Rossiya fuqaroligini olgan. Keyinroq IShID faoliyatida ishtirok etishga chaqiriqlar va ularning faoliyatini oqlashga qaratilgan video va audioyozuvlarni tarqatgan. Rossiya Ichki ishlar vazirligining Kurgan viloyati bo'yicha xulosasi bilan erkakni Rossiya fuqaroligiga qabul qilish to'g'risidagi qaror Federal qonunning 22-moddasi 2-qismi asosida bekor qilinib, pasporti olib qo'yildi. Endilikda u Rossiya hududidan chiqib ketishi shart”, deyiladi xabarda.
Qayd etilishicha, erkak avvalroq ham Rossiya Jinoyat kodeksining “Terroristik faoliyatga ommaviy chaqiriqlar, terrorizmni ochiq oqlash yoki terrorizmni targ'ib qilish” moddasi bilan aybdor deb topilib, 300 ming rubl miqdorida jarimaga tortilgan.
Avvalroq Rossiyada terrorizmni moliyalashtirish ishi bo'yicha 2 o'zbekistonlik qo'lga olingandi.